KOMISIJOS SPRENDIMAS
2005 m. spalio 14 d.
dėl gyvūnų ligų ir tam tikrų USE likvidavimo ir priežiūros programų bei zoonosės profilaktikai skirtų patikrinimų programų, kurioms 2006 m. gali būti skirtas Bendrijos finansinis įnašas
(pranešta dokumentu Nr. C(2005) 3922)
(2005/723/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 24 straipsnio 5 dalį ir 32 straipsnį,
kadangi:
(1)
Kai kurios valstybės narės Komisijai pateikė gyvūnų ligų likvidavimo ir priežiūros programas, zoonosės profilaktikai skirtų patikrinimų programas, tam tikrų užkrečiamųjų spongiforminių encefalopatijų (USE) likvidavimo ir priežiūros programas, kurioms jos nori gauti finansinį įnašą iš Bendrijos.
(2)
1999 m. gegužės 17 d. Tarybos reglamente (EB) Nr. 1258/1999 dėl bendrosios žemės ūkio politikos finansavimo (2) numatoma, kad gyvulių ligų ir zoonosės likvidavimo ir priežiūros programos turi būti finansuojamos iš Europos žemės ūkio orientavimo ir garantijų fondo Garantijų skyriaus. Finansinės kontrolės tikslais taikomi to reglamento 8 ir 9 straipsniai.
(3)
2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (3), yra nustatytos galvijų, ožkų ir avių USE priežiūros ir likvidavimo taisyklės.
(4)
Sudarant gyvūnų ligų likvidavimo ir priežiūros programų sąrašus, zoonosės profilaktikai skirtų patikrinimų programų sąrašus, tam tikrų užkrečiamųjų spongiforminių encefalopatijų (USE) likvidavimo ir priežiūros programų, kurioms 2006 m. gali būti skirtas Bendrijos finansinis įnašas, sąrašus ir kiekvienai programai nustatant siūlytiną normą ir didžiausią įnašo sumą, būtina atsižvelgti į kiekvienos programos Bendrijos interesą, atitiktį Bendrijos veterinarijos teisės aktų techninėms nuostatoms ir į turimų asignavimų sumą.
(5)
Valstybės narės Komisijai pateikė informaciją, kuri leidžia įvertinti Bendrijos interesą skiriant finansinį įnašą 2006 m. programoms.
(6)
Komisija apsvarstė visų pateiktų programų veterinarinius ir finansinius aspektus ir mano, kad šios programos turėtų būti įtrauktos į programų, kurioms 2006 m. gali būti skirtas Bendrijos finansinis įnašas, sąrašus.
(7)
Atsižvelgiant į šių priemonių svarbą visuomenės ir gyvūnų sveikatai bei privalomą USE programų taikymą visose valstybėse narėse, būtina užtikrinti deramą Bendrijos finansinės paramos lygį.
(8)
Todėl reikėtų priimti programų, kurioms 2006 m. gali būti skirtas Bendrijos finansinis įnašas, sąrašą ir nustatyti šių įnašų normą ir didžiausią sumą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. I priede išvardytoms gyvūnų ligų likvidavimo ir priežiūros programoms 2006 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir Bendrijos finansinio įnašo didžiausia suma yra tokia, kaip nustatyta I priede.
2 straipsnis
1. II priede išvardytoms zoonosės profilaktikai skirtų patikrinimų programoms 2006 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nustatyta II priede.
3 straipsnis
1. III priede išvardytoms USE (galvijų kempinligės BSE ir skrepi) priežiūros programoms 2006 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nustatyta III priede.
4 straipsnis
1. IV priede išvardytoms galvijų kempinligės BSE likvidavimo programoms 2006 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nustatyta IV priede.
5 straipsnis
1. V priede išvardytoms skrepi likvidavimo programoms 2006 m. gali būti skirtas Bendrijos finansinis įnašas.
2. Kiekvienai 1 dalyje nurodytai programai Bendrijos finansinio įnašo siūloma norma ir didžiausia suma yra tokia, kaip nustatyta V priede.
6 straipsnis
Šis sprendimas skirtas valstybėms narėms.
Priimta Briuselyje, 2005 m. spalio 14 d.